Informațiile publicate în exclusivitate de Ziarul de Bacău, despre accidentul provocat de șeful Poliției Locale Bacău, Constantin Florin Ene, sunt confirmate de Inspectoratul de Poliție Județean Bacău.

„Este vorba despre un eveniment soldat cu pagube materiale, ce a avut loc sâmbătă, 12 ianuarie, la ora 15:56. Un conducător auto de 50 de ani, din Bacău, se deplasa spre Mărgineni, a pierdut controlul asupra direcției de mers, a pătruns pe contrasens și a părăsit partea carosabilă. În urma testării cu aparatul etilotest, a rezultat o alcoolemie de 1,03 mg/litru alcool în aerul expirat. S-a întocmit dosar penal pentru conducere sub influența alcoolului”, a declarat pentru Ziarul de Bacău agent șef adjunct Cătălina Crețu, purtător de cuvânt al IPJ Bacău.

Reprezentanta IPJ nu a putut confirmat identitatea șoferului, pentru că nu îi permit reglementările în vigoare, însă Constantin Florin Ene, șeful Poliției Locale Bacău, are 50 de ani, cât șoferul prins băut la volanul Dusterului instituției.

Potrivit martorilor, șeful Poliției Locale chiar ar fi pus în pericol viața unui om, ar fi fost la un pas să lovească o femeie cu mașina. Fiul acesteia a povestit că mama sa a reușit în ultima clipă să se ferească, iar mașina Poliției Locale a intrat pe contrasens, după care a intrat în șanț.

„Mama a oprit apoi o mașină și, cu ajutorul celuilalt șofer, l-au oprit să fugă de acolo. Era mangă de beat. Mama a fost cea care a sunat la 112 imediat”, a povestit, pe Facebook, Radu B.

Constantin Florin Ene a negat total, sâmbătă seara, implicarea în accident. „Nu am fost eu în cauză, eu eram în altă parte”, a declarat acesta, pentru Ziarul de Bacău. Până în acest moment, șeful Poliției Locale Bacău nu și-a schimbat declarația, iar în cursul dimineții de duminică nu a putut fi contactat.